CELEX: 52021PC0397
Language: el
Date: 2021-07-15
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 1286/2014 όσον αφορά την παράταση της μεταβατικής ρύθμισης για εταιρείες διαχείρισης, εταιρείες επενδύσεων και πρόσωπα που παρέχουν επενδυτικές συμβουλές για μερίδια οργανισμών συλλογικών επενδύσεων σε κινητές αξίες (ΟΣΕΚΑ) και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.7.2021
            COM(2021) 397 final
            2021/0215(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ 
            για την τροποποίηση του κανονισμού (ΕΕ) αριθ. 1286/2014 όσον αφορά την παράταση της μεταβατικής ρύθμισης για εταιρείες διαχείρισης, εταιρείες επενδύσεων και πρόσωπα που παρέχουν επενδυτικές συμβουλές για μερίδια οργανισμών συλλογικών επενδύσεων σε κινητές αξίες (ΟΣΕΚΑ) και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Ο κανονισμός (ΕΕ) αριθ. 1286/2014
                  1
                δίνει τη δυνατότητα στους ιδιώτες επενδυτές να κατανοούν καλύτερα και να συγκρίνουν τα συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) και να λαμβάνουν πιο ενημερωμένες επενδυτικές αποφάσεις. Στα PRIIP περιλαμβάνονται, ενδεικτικά, οργανισμοί συλλογικών επενδύσεων σε κινητές αξίες (ΟΣΕΚΑ) και οργανισμοί εναλλακτικών επενδύσεων (ΟΕΕ) για ιδιώτες.
            
            
               Για την επίτευξη των στόχων του, ο κανονισμός (ΕΕ) αριθ. 1286/2014 απαιτεί από τους παραγωγούς PRIIP να συμμορφώνονται με ένα ενιαίο σύνολο απαιτήσεων δημοσιοποίησης πληροφοριών για τα προϊόντα και να παρέχουν στους ιδιώτες επενδυτές ένα έγγραφο βασικών πληροφοριών (στο εξής: KID) για κάθε PRIIP που προσφέρουν. Οι πληροφορίες που δημοσιοποιούνται θα πρέπει να επιτρέπουν στους ιδιώτες επενδυτές να κατανοούν καλύτερα την οικονομική φύση και τους κινδύνους των εκάστοτε PRIIP και να τα συγκρίνουν μεταξύ τους. Η ενίσχυση της διαφάνειας και της εναρμόνισης ωφελούν επίσης την εσωτερική αγορά χρηματοπιστωτικών υπηρεσιών με τη δημιουργία ισότιμων όρων ανταγωνισμού μεταξύ PRIIP και διαύλων διανομής.
            
            
               Στον κανονισμό (ΕΕ) αριθ. 1286/2014 καθορίζεται η μορφή και το περιεχόμενο του KID. Εξουσιοδοτούνται επίσης οι ευρωπαϊκές εποπτικές αρχές (στο εξής: ΕΕΑ) —δηλαδή η Ευρωπαϊκή Αρχή Τραπεζών, η Ευρωπαϊκή Αρχή Ασφαλίσεων και Επαγγελματικών Συντάξεων και η Ευρωπαϊκή Αρχή Κινητών Αξιών και Αγορών (οι οποίες συστάθηκαν με τους κανονισμούς (ΕΕ) αριθ. 1093/2010
                  2
               , 1094/2010
                  3
                και 1095/2010
                  4
               , αντίστοιχα)— να καταρτίσουν από κοινού ρυθμιστικά τεχνικά πρότυπα που να διευκρινίζουν την παρουσίαση και το περιεχόμενο του KID, τον τυποποιημένο μορφότυπό του, τη μεθοδολογία παρουσίασης του κινδύνου και της ανταμοιβής και υπολογισμού του κόστους, τους όρους και την ελάχιστη συχνότητα της επανεξέτασης των πληροφοριών που περιέχονται στο KID και τους όρους παροχής του KID σε ιδιώτες επενδυτές. Στον κατ’ εξουσιοδότηση κανονισμό (ΕΕ) 2017/653
                  5
                της Επιτροπής καθορίζονται τα ρυθμιστικά τεχνικά πρότυπα.
            
            
               Το άρθρο 32 του κανονισμού (ΕΕ) αριθ. 1286/2014 προβλέπει μεταβατική ρύθμιση σύμφωνα με την οποία οι εταιρείες διαχείρισης, οι εταιρείες επενδύσεων και τα πρόσωπα που παρέχουν επενδυτικές συμβουλές για μερίδια ΟΣΕΚΑ και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ απαλλάσσονται προσωρινά από την απαίτηση παροχής KID στους ιδιώτες επενδυτές. Η εν λόγω ρύθμιση ισχύει επί του παρόντος έως τις 31 Δεκεμβρίου 2021 (στο εξής: μεταβατική ρύθμιση).
            
            
               Ο παρών κανονισμός συνοδεύεται από τροποποιήσεις του κατ’ εξουσιοδότηση κανονισμού (ΕΕ) 2017/653 της Επιτροπής. Λόγω του χρόνου που απαιτείται για την εφαρμογή των εν λόγω τροποποιήσεων του κατ’ εξουσιοδότηση κανονισμού (ΕΕ) 2017/653, και προκειμένου να μειωθεί η ανασφάλεια δικαίου, ο παρών κανονισμός παρατείνει τη μεταβατική ρύθμιση έως τις 30 Ιουνίου 2022.
            
            
               Οι τροποποιήσεις του κατ’ εξουσιοδότηση κανονισμού (ΕΕ) 2017/653 βασίζονται στο σχέδιο ρυθμιστικών τεχνικών προτύπων που υπέβαλαν από κοινού οι ΕΕΑ στις 3 Φεβρουαρίου 2021. Το σχέδιο ρυθμιστικών τεχνικών προτύπων περιλαμβάνει:
            
            
               ·νέες μεθοδολογίες για τον υπολογισμό των κατάλληλων σεναρίων επιδόσεων και αναθεωρημένη παρουσίαση των σεναρίων, με σκοπό να διασφαλιστεί ότι δεν καλλιεργούνται εσφαλμένες προσδοκίες στους ιδιώτες επενδυτές ως προς τις πιθανές αποδόσεις·
            
            
               ·αναθεωρημένους συνοπτικούς δείκτες κόστους και αλλαγές στο περιεχόμενο και την παρουσίαση των πληροφοριών σχετικά με το κόστος των PRIIP, ώστε οι ιδιώτες επενδυτές να μπορούν να κατανοήσουν καλύτερα τους διαφορετικούς τύπους διάρθρωσης κόστους και να διευκολυνθεί η χρήση των πληροφοριών αυτών από παρόχους επενδυτικών συμβουλών για PRΙΙΡ ή πωλητές PRΙΙΡ·
            
            
               ·τροποποιημένη μεθοδολογία για τον υπολογισμό του κόστους συναλλαγής, με στόχο την αντιμετώπιση πρακτικών προκλήσεων που έχουν προκύψει κατά την εφαρμογή των υφιστάμενων κανόνων, καθώς και ζητημάτων σχετικά με την εφαρμογή τους σε συγκεκριμένους τύπους επενδύσεων·
            
            
               ·τροποποιημένους κανόνες για τα PRIIP που προσφέρουν μια σειρά επιλογών για επενδύσεις, ώστε να διευκρινιστούν οι πληροφορίες σχετικά με τις επιπτώσεις στο κόστος.
            
            
               Το σχέδιο ρυθμιστικών τεχνικών προτύπων καθορίζει επίσης διατάξεις σχετικά με τις πληροφορίες για τις προηγούμενες επιδόσεις για ορισμένους τύπους ΟΣΕΚΑ, ΟΕΕ για ιδιώτες και επενδυτικά προϊόντα βασιζόμενα σε ασφάλιση.
            
            
               Ο παρών κανονισμός συνοδεύεται επίσης από τροποποιήσεις της οδηγίας 2009/65/ΕΚ
                  6
               , ώστε να αποφευχθεί το ενδεχόμενο, από την 1η Ιουλίου 2022, οι επενδυτές να λαμβάνουν δύο προσυμβατικά έγγραφα γνωστοποίησης σχετικά με τους ίδιους ΟΣΕΚΑ (δηλαδή το KID και τις «βασικές πληροφορίες για τους επενδυτές» σύμφωνα με την εν λόγω οδηγία).
            
            
               Ως αποτέλεσμα της παρούσας πρότασης, ο κανονισμός (ΕΕ) αριθ. 1286/2014 θα εφαρμόζεται σε εταιρείες διαχείρισης, εταιρείες επενδύσεων και πρόσωπα που παρέχουν επενδυτικές συμβουλές για μερίδια ΟΣΕΚΑ και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ από την 1η Ιουλίου 2022, ώστε να συμπίπτει με την έναρξη εφαρμογής των τροποποιήσεων της οδηγίας 2009/65/ΕΚ και του κατ’ εξουσιοδότηση κανονισμού (ΕΕ) 2017/653.
            
            
               Συνέπεια με τις ισχύουσες διατάξεις στον τομέα πολιτικής
            
            
               Τα άρθρα 78 έως 82 και το άρθρο 94 της οδηγίας 2009/65/ΕΚ απαιτούν από τις εταιρείες επενδύσεων και τις εταιρείες διαχείρισης ΟΣΕΚΑ να συντάσσουν «βασικές πληροφορίες για τους επενδυτές». Τα κράτη μέλη μπορούν να αποφασίσουν να εφαρμόσουν τους ίδιους κανόνες και σε κεφάλαια μη ΟΣΕΚΑ. 
            
            
               Σκοπός των «βασικών πληροφοριών για τους επενδυτές» είναι οι επενδυτές «να είναι ευλόγως σε θέση να κατανοούν τη φύση και τους κινδύνους του προσφερόμενου επενδυτικού προϊόντος και, ως εκ τούτου, να λαμβάνουν επενδυτικές αποφάσεις εν επιγνώσει». Οι «βασικές πληροφορίες για τους επενδυτές» είναι ένα σύντομο έγγραφο (δύο σελίδων, ή τριών σελίδων για τους δομημένους ΟΣΕΚΑ) σε τυποποιημένο μορφότυπο, στο οποίο οι πληροφορίες παρουσιάζονται με συγκεκριμένη σειρά που διευκολύνει τις συγκρίσεις μεταξύ των διαφόρων ΟΣΕΚΑ. Οι πληροφορίες παρέχονται σε μη τεχνική γλώσσα, ώστε να γίνονται κατανοητές από τους ιδιώτες επενδυτές. Οι «βασικές πληροφορίες για τους επενδυτές» θα πρέπει να αποτελούν αυτοτελές έγγραφο: τα βασικά του στοιχεία θα πρέπει να είναι κατανοητά στους επενδυτές χωρίς αναφορά σε άλλα έγγραφα, ενώ το περιεχόμενό του θα πρέπει να έχει συνέπεια με τα σχετικά μέρη του ενημερωτικού δελτίου του ΟΣΕΚΑ. Βασίζεται στη συνολική απαίτηση οι δημοσιοποιούμενες πληροφορίες να είναι δίκαιες, σαφείς και μη παραπλανητικές.
            
         
         
            
               Εκτός από τον προσδιορισμό του ΟΣΕΚΑ και τη σύντομη περιγραφή των επενδυτικών του στόχων και της επενδυτικής του πολιτικής, οι «βασικές πληροφορίες για τους επενδυτές» περιλαμβάνουν:
            
            
               ·ενότητα σχετικά με το κόστος και τις επιβαρύνσεις, σύμφωνα με τυποποιημένο μορφότυπο για την παρουσίαση και επεξήγηση των επιβαρύνσεων, συμπεριλαμβανομένων των σχετικών προειδοποιήσεων, ούτως ώστε οι επενδυτές να είναι κατάλληλα ενημερωμένοι για τις χρεώσεις με τις οποίες θα πρέπει να επιβαρυνθούν και για την αναλογία τους προς το ποσό του κεφαλαίου που έχει επενδυθεί στο αμοιβαίο κεφάλαιο·
            
            
               ·ενότητα σχετικά με τους κινδύνους και τις ανταμοιβές, η οποία περιλαμβάνει λεπτομερείς κανόνες όσον αφορά την παρουσίαση του προφίλ κινδύνου και απόδοσης του προϊόντος, με χρήση σύνθετου δείκτη ο οποίος συμπληρώνεται από αναλυτικές επεξηγήσεις ως προς τον ίδιο τον δείκτη και τους κινδύνους που δεν καλύπτει. Οι «βασικές πληροφορίες για τους επενδυτές» μπορεί να περιέχουν παραπομπές στο ενημερωτικό δελτίο του ΟΣΕΚΑ, στο οποίο δημοσιοποιούνται πιο λεπτομερείς πληροφορίες ως προς τους σχετικούς κινδύνους·
            
            
               ·ενότητα σχετικά με τις επιδόσεις, η οποία παρουσιάζει προηγούμενες επιδόσεις ή, σε σχετικές περιπτώσεις, σενάρια προβλεπόμενων επιδόσεων.
            
            
               Οι «βασικές πληροφορίες για τους επενδυτές» έχουν γίνει το σημείο αναφοράς για τις γνωστοποιήσεις στο πλαίσιο των PRIIP. Οι διατάξεις περί δημοσιοποίησης του κανονισμού (ΕΕ) αριθ. 1286/2014 προέρχονται σε μεγάλο βαθμό από την οδηγία 2009/65/ΕΚ. Με βάση το υπόδειγμα των «βασικών πληροφοριών για τους επενδυτές», το KID αποτελεί τυποποιημένο δελτίο πληροφοριών το οποίο παρουσιάζει τα βασικά χαρακτηριστικά (συμπεριλαμβανομένων του κόστους και των πιθανών κινδύνων και ανταμοιβών) ενός δεδομένου PRIIP κατά τρόπο απλό, κατανοητό και συγκρίσιμο. Ο κανονισμός (ΕΕ) αριθ. 1286/2014 περιέχει επίσης λεπτομερείς κανόνες σχετικά με το πότε και πώς οι παραγωγοί PRIIP και όσοι πωλούν ή παρέχουν επενδυτικές συμβουλές για τα PRIIP πρέπει να παρέχουν το KID σε ιδιώτες επενδυτές.
            
            
               Γενικότερα, ο κανονισμός (ΕΕ) αριθ. 1286/2014 έχει ως στόχο να παρέχει στους ιδιώτες επενδυτές τη δυνατότητα να λαμβάνουν καλύτερες επενδυτικές αποφάσεις και να αποφεύγουν τα μη βέλτιστα ή τα καταχρηστικώς πωλούμενα προϊόντα, συμβάλλοντας έτσι στην αποκατάσταση της εμπιστοσύνης στο χρηματοπιστωτικό σύστημα. Σε σύγκριση με τις διατάξεις περί «βασικών πληροφοριών για τους επενδυτές», οι κανόνες για το KID είναι σκόπιμα σχεδιασμένοι ώστε να διευκολύνουν τη σύγκριση ενός πολύ ευρύτερου φάσματος επενδυτικών προϊόντων για ιδιώτες, μεταξύ άλλων (ενδεικτικά) ΟΣΕΚΑ και μη ΟΣΕΚΑ για ιδιώτες, ασφαλιστικών προϊόντων βασιζόμενων σε επένδυση, παραγώγων και δομημένων προϊόντων, καθώς και άλλων συσκευασμένων ασφαλιστικών και επενδυτικών προϊόντων.
            
            
               Η ύπαρξη προτύπων δημοσιοποίησης για τα υποκαταστάσιµα PRIIP που έχουν παρόμοια λειτουργία βελτιώνει τη διαφάνεια και τη συγκρισιμότητα, μειώνοντας παράλληλα τη σύγχυση που προκαλεί η χρήση εννοιών του κλάδου. Με αυτόν τον τρόπο οι ιδιώτες επενδυτές κατανοούν και εμπιστεύονται τα προϊόντα που αγοράζουν, ενώ παράλληλα αποτρέπεται η καταχρηστική επιλογή του ευνοϊκότερου καθεστώτος εποπτείας και προωθείται η ρυθμιστική συνέπεια, η οποία με τη σειρά της διευκολύνει την εποπτεία, μειώνει το κόστος και στηρίζει τον ανταγωνισμό των τιμών. Η «στοχευμένη τυποποίηση» στο πλαίσιο των PRIIP δεν είναι μια προσέγγιση «ενιαίας αντιμετώπισης», αλλά περιλαμβάνει τον διαχωρισμό των PRIIP σε τέσσερις κατηγορίες και την ανάλογη προσαρμογή των απαιτήσεων δημοσιοποίησης. Μία κατηγορία αφορά προϊόντα που παρακολουθούν μια υποκείμενη επένδυση με γραμμικό τρόπο και περιλαμβάνει τους περισσότερους ΟΣΕΚΑ, ΟΕΕ για ιδιώτες και ασφαλιστικά προϊόντα που συνδέονται με επενδύσεις. Ταυτόχρονα, το KID διασφαλίζει την ομοιόμορφη παρουσίαση των βασικών πληροφοριών, ανεξάρτητα από την κατηγορία, στις περιπτώσεις που τα PRIIP έχουν αρκετές ομοιότητες ώστε να είναι δυνατόν κάτι τέτοιο.
            
            
               Όταν θεσπίστηκε το 2014, η μεταβατική ρύθμιση για τους ΟΣΕΚΑ και τους μη ΟΣΕΚΑ δικαιολογείτο από το σχετικά σύντομο χρονικό διάστημα που είχε μεσολαβήσει από τη θέσπιση των «βασικών πληροφοριών για τους επενδυτές» (1η Ιουλίου 2011). Στην αιτιολογική σκέψη 35 του κανονισμού (ΕΕ) αριθ. 1286/2014, οι συννομοθέτες διευκρίνισαν ότι θα ήταν «αναλογικό να παραχωρηθεί στους εν λόγω ΟΣΕΚΑ μεταβατική περίοδος πέντε ετών» και ότι «μετά την παρέλευση της μεταβατικής αυτής περιόδου και εφόσον δεν υπάρξει παράτασή της, οι ΟΣΕΚΑ θα πρέπει να υπόκεινται στον παρόντα κανονισμό».
            
            
               Ο κανονισμός (ΕΕ) 2019/1156
                  7
                του Ευρωπαϊκού Κοινοβουλίου και του Συμβουλίου παρέτεινε τη μεταβατική ρύθμιση έως τις 31 Δεκεμβρίου 2021, με την επιφύλαξη (αιτιολογική σκέψη 14) ότι «όλα τα εμπλεκόμενα θεσμικά όργανα και εποπτικές αρχές θα πρέπει να προσπαθήσουν να ενεργήσουν το ταχύτερο δυνατόν προκειμένου να διευκολύνουν τον τερματισμό της εν λόγω μεταβατικής απαλλαγής».
            
            
               Για την επίτευξη αυτού του στόχου, οι ΕΕΑ ενέκριναν από κοινού ρυθμιστικά τεχνικά πρότυπα που τροποποιούν τον κατ’ εξουσιοδότηση κανονισμό (ΕΕ) 2017/653 και τα υπέβαλαν στις 3 Φεβρουαρίου 2021. Συνοπτικά, τα ρυθμιστικά τεχνικά πρότυπα αφορούν τα εξής:
            
            
               Σενάρια επιδόσεων
            
            
               Οι ΕΕΑ μειώνουν τον κίνδυνο των υπερβολικά αισιόδοξων σεναρίων επιδόσεων για όλους τους τύπους PRIIP, εισάγοντας τη γενική δυνατότητα για τους παραγωγούς PRIIP να χρησιμοποιούν χαμηλότερα εκατοστημόρια στις εκτιμώμενες διανομές μελλοντικών αποδόσεων για τη δημιουργία των σεναρίων, όπου αυτό δικαιολογείται. Οι παραγωγοί PRIIP έχουν έτσι τη δυνατότητα να δημιουργούν σενάρια που είναι πιο συντηρητικά εάν πιστεύουν ότι υπάρχει σημαντικός κίνδυνος τα σενάρια, όπως παρουσιάζονται, να καλλιεργούν εσφαλμένες προσδοκίες εκ μέρους των επενδυτών. Ωστόσο, η μεθοδολογία δεν επιτρέπει στους παραγωγούς PRIIP να χρησιμοποιούν υψηλότερα εκατοστημόρια.
            
            
               Με βάση τα αποτελέσματα των ελέγχων ικανοποίησης καταναλωτών, οι ΕΕΑ προσθέτουν την ελάχιστη απόδοση του προϊόντος στους τομείς που πρέπει να καλύπτουν τα σενάρια επιδόσεων για όλα τα PRIIP.
            
            
               Για τα PRIIP της κατηγορίας 2 (που περιλαμβάνει τους περισσότερους ΟΣΕΚΑ και μη ΟΣΕΚΑ), οι ΕΕΑ προτείνουν αναθεωρημένη μεθοδολογία για τον υπολογισμό των «ευνοϊκών», «μετριοπαθών» και «δυσμενών» σεναρίων επιδόσεων με στόχο τη μείωση της εμφάνισης φιλοκυκλικότητας και την ελαχιστοποίηση της πιθανότητας παραπλανητικών εκτιμήσεων, οι οποίες ενέχουν τον κίνδυνο καλλιέργειας εσφαλμένων προσδοκιών στους ιδιώτες επενδυτές. Ειδικότερα, η μεθοδολογία αυτή αυξάνει από 5 σε 10 τα έτη των δεδομένων που χρησιμοποιούνται για τον υπολογισμό των σεναρίων, ώστε να αντιμετωπίζονται ζητήματα φιλοκυκλικών εκτιμήσεων. Παρέχει επίσης σενάρια βασιζόμενα απευθείας στη διανομή προηγούμενων αποδόσεων, ώστε να καθίσταται σαφής για τους ιδιώτες επενδυτές η μαθηματική σύνδεση μεταξύ των προηγούμενων αποδόσεων και των τιμών του σεναρίου.
            
            
               Όσον αφορά το σενάριο ακραίων καταστάσεων, οι ΕΕΑ διατηρούν την τρέχουσα μεθοδολογία, καθώς έχει αποδειχθεί ότι αποτελεί αποτελεσματικό δείκτη της επίδρασης ακραίων δυσμενών γεγονότων στην αγορά, όπως ο αρχικός οικονομικός κλυδωνισμός το 2020 από την κρίση λόγω της νόσου COVID-19.
            
            
               Προηγούμενες επιδόσεις
            
            
               Στο τμήμα «Άλλες συναφείς πληροφορίες» του KID, οι ΕΕΑ περιλαμβάνουν σύνδεσμο προς εναλλακτική διαδικτυακή πηγή ή εξωτερικό έγγραφο που περιέχει τυποποιημένα δεδομένα προηγούμενων επιδόσεων. Τυποποιούν επίσης το περιεχόμενο και τη μεθοδολογία των προηγούμενων επιδόσεων στο νέο παράρτημα VII του κατ’ εξουσιοδότηση κανονισμού (ΕΕ) 2017/653. Η προτεινόμενη μεθοδολογία βασίζεται στην προσέγγιση για τις «βασικές πληροφορίες για τους επενδυτές», με ειδικές προσαρμογές όπου είναι απαραίτητο. Για τα PRIIP πλην της κατηγορίας 2, οι ΕΕΑ διατηρούν την τρέχουσα προσέγγιση της παρουσίασης μόνο σεναρίων επιδόσεων.
            
            
               Κόστος
            
            
               Οι ΕΕΑ αναθεωρούν τους συνοπτικούς δείκτες κόστους και αλλάζουν το περιεχόμενο και την παρουσίαση των πληροφοριών σχετικά με το κόστος των PRIIP, ώστε οι ιδιώτες επενδυτές να κατανοούν καλύτερα τους διαφορετικούς τύπους διάρθρωσης κόστους και να διευκολύνεται η χρήση των πληροφοριών αυτών από πωλητές PRIIP ή παρόχους επενδυτικών συμβουλών για PRIIP, απαιτώντας, μεταξύ άλλων, να αναγράφονται σε χρηματικά ποσά λεπτομερείς πληροφορίες κόστους για τα συσκευασμένα επενδυτικά προϊόντα για ιδιώτες (τα οποία καλύπτονται από την οδηγία 2014/65/ΕE
                  8
               , MiFID II), σύμφωνα με το άρθρο 50 παράγραφος 2 του κατ’ εξουσιοδότηση κανονισμού (ΕΕ) 2017/565
                  9
               . Για τα βασιζόμενα σε ασφάλιση επενδυτικά προϊόντα, το κόστος εξακολουθεί να εκφράζεται ως «μείωση της απόδοσης».
            
            
               Οι ΕΕΑ τροποποιούν τη μεθοδολογία για τον υπολογισμό του κόστους συναλλαγής με σκοπό την αντιμετώπιση πρακτικών προκλήσεων όσον αφορά την εφαρμογή των κανόνων διανομής. Αποτρέπουν επίσης το αρνητικό κόστος συναλλαγής, καθορίζοντας ένα ελάχιστο επίπεδο άμεσου κόστους.
            
         
         
            
               Το άρθρο 33 του κανονισμού (ΕΕ) αριθ. 1286/2014 απαιτεί από την Επιτροπή να αξιολογήσει κατά πόσον οι μεταβατικές ρυθμίσεις για τους ΟΣΕΚΑ και τους μη ΟΣΕΚΑ θα «παραταθούν ή εάν, αφού προσδιοριστούν τυχόν απαιτούμενες προσαρμογές, οι διατάξεις σχετικά με τις βασικές πληροφορίες για τους επενδυτές της οδηγίας 2009/65/ΕΚ θα μπορούσαν να αντικατασταθούν από το έγγραφο βασικών πληροφοριών ή να θεωρηθούν ισοδύναμες με το έγγραφο αυτό».
            
            
               Εν προκειμένω, η πρόταση των ΕΕΑ για ένα αναθεωρημένο σύνολο ρυθμιστικών τεχνικών προτύπων περιέχει ορισμένες προσαρμογές που δικαιολογούν την αντικατάσταση των «βασικών πληροφοριών για τους επενδυτές» με το KID για τα εν λόγω προϊόντα:
            
            
               ·Η απαίτηση να συμπεριλαμβάνεται στο KID εξωτερικός σύνδεσμος για ειδικές ανά προϊόν πληροφορίες σχετικά με τις προηγούμενες επιδόσεις, υπολογιζόμενες βάσει τυποποιημένης μεθοδολογίας, βοηθά τους ιδιώτες επενδυτές να συνεχίσουν να χρησιμοποιούν τις εν λόγω πληροφορίες για να εκτιμήσουν πόσο καλά έχει αποδώσει κάθε προϊόν έναντι του δείκτη αναφοράς του, κάτι το οποίο είναι σημαντικό για τη σύγκριση προϊόντων που αποτελούν αντικείμενο ενεργητικής διαχείρισης.
            
            
               ·Η εισαγωγή τυποποιημένων σεναρίων επιδόσεων για προϊόντα ΟΣΕΚΑ και μη ΟΣΕΚΑ θα δώσει στους επενδυτές μια πληρέστερη απεικόνιση του είδους των επιδόσεων που μπορούν να αναμένουν από το προϊόν, διευκολύνοντας παράλληλα τη συγκρισιμότητα με άλλους τύπους επενδυτικών και ασφαλιστικών προϊόντων για ιδιώτες.
            
            
               ·Οι επενδυτές θα επωφεληθούν από μεγαλύτερη συγκρισιμότητα χάρη στο τυποποιημένο πλαίσιο για τη δημοσιοποίηση του συνολικού κόστους σε όλα τα PRIIP, συμπεριλαμβανομένων των ΟΣΕΚΑ και των μη ΟΣΕΚΑ. Επιπλέον, πολλές από τις προτεινόμενες τροποποιήσεις των ρυθμιστικών τεχνικών προτύπων ανταποκρίνονται άμεσα σε ανησυχίες που εξέφρασαν οι παραγωγοί προϊόντων τύπου ΟΣΕΚΑ, για παράδειγμα η τροποποιημένη μεθοδολογία για τον υπολογισμό του κόστους συναλλαγής και η καλύτερη ευθυγράμμιση των λεπτομερών πληροφοριών κόστους για τα συσκευασμένα επενδυτικά προϊόντα για ιδιώτες με το πλαίσιο γνωστοποίησης του κόστους βάσει της MiFID II. Αυτές οι αλλαγές θα περιορίσουν το κόστος προσαρμογής του κλάδου διαχείρισης κεφαλαίων στους κανόνες γνωστοποίησης κόστους για τα PRIIP.
            
            
               ·Τόσο οι «βασικές πληροφορίες για τους επενδυτές» όσο και το KID απαιτούν τον υπολογισμό ενός σύνθετου, αριθμητικού και ενιαίου συνοπτικού δείκτη κινδύνου που βασίζεται στη συνάθροιση διαφόρων κινδύνων (κατά το δυνατόν) και συνοδεύεται από επαρκείς αναλυτικές εξηγήσεις. Επί του παρόντος, οι μεθοδολογίες για τον υπολογισμό του δείκτη αυτού διαφέρουν ελαφρώς μεταξύ των δύο πλαισίων γνωστοποίησης, κάτι που μπορεί να προκαλέσει σύγχυση στους ιδιώτες επενδυτές οι οποίοι προσπαθούν να προβούν σε συγκρίσεις μεταξύ των πλαισίων. Η μετάβαση σε μια κοινή μεθοδολογία θα βελτιώσει τη συγκρισιμότητα. Ταυτόχρονα, με την αλλαγή στη μεθοδολογία ορισμένα προϊόντα ενδέχεται να καταταχθούν σε διαφορετική κατηγορία κινδύνου, δίνοντας πιθανώς την παραπλανητική εντύπωση ότι κατέστησαν λιγότερο επικίνδυνα. Αυτό διορθώθηκε εν μέρει με τη δυνατότητα που δίνεται στους παραγωγούς να αναθεωρούν τον δείκτη κινδύνου προς τα επάνω (αλλά όχι προς τα κάτω), υπό ορισμένες προϋποθέσεις.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Νομική βάση
            
            
               Η παρούσα πρόταση, όπως και ο κανονισμός (ΕΕ) αριθ. 1286/2014, τον οποίο επιδιώκει να τροποποιήσει, βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης. 
            
            
               Επικουρικότητα (σε περίπτωση μη αποκλειστικής αρμοδιότητας)
            
            
               Σύμφωνα με την αρχή της επικουρικότητας, η Ένωση δύναται να αναλάβει δράση μόνον εφόσον είναι αδύνατον να επιτευχθούν τα επιδιωκόμενα αποτελέσματα μόνον από τα κράτη μέλη. Η παρέμβαση της Ένωσης είναι αναγκαία για να αρθούν οι φραγμοί στην εσωτερική αγορά χρηματοπιστωτικών υπηρεσιών και προϊόντων με την καθιέρωση ενιαίας προσέγγισης για τις γνωστοποιήσεις σχετικά με τα PRIIP. Η νομοθεσία που τροποποιείται εκδόθηκε σε πλήρη συμμόρφωση με την αρχή της επικουρικότητας, και για κάθε τροποποίησή της απαιτείται πρόταση της Επιτροπής.
            
            
               Αναλογικότητα
            
            
               Η παρούσα δράση της Ένωσης είναι απαραίτητη για να διασφαλιστεί η αποτελεσματική εφαρμογή των κανόνων για τα PRIIP από τις αρμόδιες αρχές και τους παραγωγούς PRIIP. Θα διασφαλίσει την επίτευξη των στόχων του κανονισμού (ΕΕ) αριθ. 1286/2014 σε ολόκληρη την εσωτερική αγορά, εξασφαλίζοντας έτσι υψηλό επίπεδο διαφάνειας της αγοράς και προστασίας των ιδιωτών επενδυτών.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Η παρούσα πρόταση δεν συνοδεύεται από χωριστή εκτίμηση των επιπτώσεων, διότι έχει ήδη εκπονηθεί εκτίμηση των επιπτώσεων για τον κανονισμό (ΕΕ) αριθ. 1286/2014.
            
            
               Η παρούσα πρόταση δεν τροποποιεί την ουσία του κανονισμού ούτε δημιουργεί νέες υποχρεώσεις για τους συμμετέχοντες στην αγορά. Αφορά μόνο την παράταση κατά 6 μήνες (δηλαδή έως τις 30 Ιουνίου 2022) της μεταβατικής ρύθμισης για τις εταιρείες διαχείρισης, τις εταιρείες επενδύσεων και τα πρόσωπα που παρέχουν επενδυτικές συμβουλές για μερίδια ΟΣΕΚΑ και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ (άρθρο 32 του κανονισμού). Σκοπός είναι να διασφαλιστεί η ασφάλεια δικαίου για τον κλάδο και τις αρμόδιες αρχές καθώς προετοιμάζονται για την εφαρμογή των νέων κανόνων που προβλέπονται στον κατ’ εξουσιοδότηση κανονισμό (ΕΕ) 2017/653 και στην οδηγία 2009/65/ΕΚ, όπως τροποποιήθηκαν.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει δημοσιονομικές επιπτώσεις για την Επιτροπή.
            
            
               2021/0215 (COD)
            
            
               Πρόταση
            
         
         
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 1286/2014 όσον αφορά την παράταση της μεταβατικής ρύθμισης για εταιρείες διαχείρισης, εταιρείες επενδύσεων και πρόσωπα που παρέχουν επενδυτικές συμβουλές για μερίδια οργανισμών συλλογικών επενδύσεων σε κινητές αξίες (ΟΣΕΚΑ) και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  10
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Το άρθρο 5 του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου
                  11
                απαιτεί από τους παραγωγούς συσκευασμένων επενδυτικών προϊόντων για ιδιώτες επενδυτές και επενδυτικών προϊόντων βασιζόμενων σε ασφάλιση (PRIIP) να καταρτίζουν έγγραφο βασικών πληροφοριών (στο εξής: KID). 
            
            
               (2)Ωστόσο, το άρθρο 32 παράγραφος 1 του εν λόγω κανονισμού προβλέπει απαλλαγή από την εκπόνηση KID για τις εταιρείες διαχείρισης όπως ορίζονται στο άρθρο 2 παράγραφος 1 στοιχείο β) της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου
                  12
               , τις εταιρείες επενδύσεων όπως αναφέρονται στο άρθρο 27 της εν λόγω οδηγίας, και τα πρόσωπα που παρέχουν επενδυτικές συμβουλές για μερίδια ΟΣΕΚΑ ή πωλούν μερίδια ΟΣΕΚΑ, όπως αναφέρονται στο άρθρο 1 παράγραφος 2 της εν λόγω οδηγίας, έως τις 31 Δεκεμβρίου 2021 (στο εξής: μεταβατική ρύθμιση). Το άρθρο 32 παράγραφος 2 του κανονισμού (ΕΕ) αριθ. 1286/2014 ορίζει ότι όταν ένα κράτος μέλος εφαρμόζει κανόνες για τον μορφότυπο και το περιεχόμενο των βασικών πληροφοριών για τους επενδυτές, όπως καθορίζεται στα άρθρα 78 έως 81 της οδηγίας 2009/65/ΕΚ, σε κεφάλαια μη ΟΣΕΚΑ που προσφέρονται σε ιδιώτες επενδυτές, η μεταβατική ρύθμιση ισχύει για εταιρείες διαχείρισης, επενδυτικές εταιρείες και πρόσωπα που παρέχουν επενδυτικές συμβουλές για μερίδια των εν λόγω κεφαλαίων μη ΟΣΕΚΑ σε ιδιώτες επενδυτές ή τα πωλούν σε αυτούς.
            
            
               (3)Ο κατ’ εξουσιοδότηση κανονισμός (ΕΕ) 2017/653
                  13
                της Επιτροπής συμπληρώνει τον κανονισμό (ΕΕ) αριθ. 1286/2014, καθορίζοντας ρυθμιστικά τεχνικά πρότυπα σχετικά με την παρουσίαση, το περιεχόμενο και τον τυποποιημένο μορφότυπο του KID, τη μεθοδολογία για την παρουσίαση του κινδύνου και της ανταμοιβής και για τον υπολογισμό του κόστους, καθώς και τους όρους και την ελάχιστη συχνότητα της επανεξέτασης των πληροφοριών που περιέχονται στο KID και τους όρους παροχής του KID σε ιδιώτες επενδυτές.
            
            
               (4)Στις [ΕΕ να εισαχθεί η ημερομηνία], η Επιτροπή εξέδωσε τον κατ’ εξουσιοδότηση κανονισμό (ΕΕ) …/2021
                  14
                της Επιτροπής, για την τροποποίηση του κατ’ εξουσιοδότηση κανονισμού (ΕΕ) 2017/653, μεταξύ άλλων, για να διευκολύνει τις εταιρείες διαχείρισης, τις εταιρείες επενδύσεων και τα πρόσωπα που παρέχουν επενδυτικές συμβουλές για μερίδια ΟΣΕΚΑ και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ όσον αφορά τη χρήση της παρουσίασης, του περιεχομένου και του τυποποιημένου μορφότυπου του KID. Ωστόσο, ως ημερομηνία εφαρμογής του κατ’ εξουσιοδότηση κανονισμού (ΕΕ) …/2021 έχει οριστεί η 1η Ιουλίου 2022 ώστε να δοθεί στις εν λόγω εταιρείες διαχείρισης, εταιρείες επενδύσεων και στα πρόσωπα που παρέχουν επενδυτικές συμβουλές για μερίδια ΟΣΕΚΑ και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ επαρκής χρόνος για να προετοιμαστούν για τη λήξη της μεταβατικής ρύθμισης και, επομένως, για την υποχρέωση κατάρτισης KID. Δεδομένου ότι ως ημερομηνία εφαρμογής του κατ’ εξουσιοδότηση κανονισμού (ΕΕ) …/2021 έχει οριστεί η 1η Ιουλίου 2022, και επειδή είναι απαραίτητο να διασφαλιστεί ότι η λήξη της μεταβατικής ρύθμισης συμπίπτει με την ημερομηνία εφαρμογής του κατ’ εξουσιοδότηση κανονισμού (ΕΕ) …/2021, είναι αναγκαίο να παραταθεί η διάρκεια της μεταβατικής ρύθμισης κατά έξι μήνες, δηλαδή έως τις 30 Ιουνίου 2022.
            
            
               (5)Επομένως, ο κανονισμός (ΕΕ) αριθ. 1286/2014 θα πρέπει να τροποποιηθεί αναλόγως.
            
            
               (6)Δεδομένης της πολύ σύντομης περιόδου που απομένει έως την αρχικά προβλεπόμενη λήξη της μεταβατικής ρύθμισης, ο παρών κανονισμός θα πρέπει να τεθεί σε ισχύ χωρίς καθυστέρηση,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 32 παράγραφος 1 του κανονισμού (ΕΕ) αριθ. 1286/2014, η ημερομηνία «31 Δεκεμβρίου 2021» αντικαθίσταται από την ημερομηνία «30 Ιουνίου 2022».
            
            
               Άρθρο 2
            
         
         
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).
                        
               
               
                  
                     (2)
                  
                        Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
                        
               
               
                  
                     (3)
                  
                        Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
                        
               
               
                  
                     (4)
                  
                        Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).
                        
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2017/653 της Επιτροπής, της 8ης Μαρτίου 2017, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (ΕΕ L 100 της 12.4.2017).
                        
               
               
                  
                     (6)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
                        
               
               
                  
                     (7)
                  
                        Κανονισμός (ΕΕ) 2019/1156 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη διευκόλυνση της διασυνοριακής διανομής οργανισμών συλλογικών επενδύσεων και την τροποποίηση των κανονισμών (ΕΕ) αριθ. 345/2013, (ΕΕ) αριθ. 346/2013 και (ΕΕ) αριθ. 1286/2014 (ΕΕ L 188 της 12.7.2019, σ. 55).
                        
               
               
                  
                     (8)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ.
               
               
                  
                     (9)
                  
                        Κατ’ εξουσιοδότηση κανονισμός (ΕΕ) 2017/565 της Επιτροπής, της 25ης Απριλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (MiFID II) όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας (ΕΕ L 87 της 31.3.2017, σ. 1).
               
               
                  
                     (10)
                  
                        ΕΕ C […] της […], σ. […].
               
               
                  
                     (11)
                  
                        Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).
                        
               
               
                  
                     (12)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
                        
               
               
                  
                     (13)
                  
                        Κατ’ εξουσιοδότηση κανονισμός (ΕΕ) 2017/653 της Επιτροπής, της 8ης Μαρτίου 2017, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (ΕΕ L 100 της 12.4.2017, σ. 1).
                        
               
               
                  
                     (14)
                  
                        ΕΕ C […] της […], σ. […].